তথ্যবিবরণী নম্বর : ১২১০

**বেগম জিয়া ও তার দলের এতো বিদেশপ্রীতি কেন, প্রশ্ন তথ্যমন্ত্রীর**

চট্টগ্রাম, ২৭ ফাল্গুন (১২ মার্চ) :

'বেগম খালেদা জিয়া ও তার দলের এতো বিদেশপ্রীতি কেন' প্রশ্ন রেখেছেন বাংলাদেশ আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ।

আজ বাংলাদেশ টেলিভিশন, চট্টগ্রাম কেন্দ্রের নতুন তালিকাভুক্ত শিল্পীদের সংবর্ধনা অনুষ্ঠানে প্রধান অতিথির বক্তৃতা শেষে তথ্যমন্ত্রী সাংবাদিকদের নানা প্রশ্নের জবাব দেন।

এসময় 'বেগম খালেদা জিয়াকে গৃহবন্দি করে রাখা হয়েছে, তার চিকিৎসা হচ্ছে না, দেশের বাইরেও নিতে দেয়া হচ্ছে না' বিএনপির মহাসচিব মির্জা ফখরুল ইসলাম আলমগীরের এমন অভিযোগের বিষয়ে সাংবাদিকরা প্রতিক্রিয়া জানতে চাইলে তথ্যমন্ত্রী ড. হাছান মাহ্‌মুদ বলেন, 'বেগম খালেদা জিয়া হচ্ছেন একজন দণ্ডপ্রাপ্ত আসামি, তিনি আদালত কর্তৃক খালাস পাননি, আদালত থেকে জামিনও পাননি। খালেদা জিয়ার পরিবারের আবেদনের প্রেক্ষিতে প্রধানমন্ত্রী অত্যন্ত দয়াপরবশ হয়ে প্রশাসনিক ক্ষমতাবলে তাকে মুক্তি দিয়েছেন ছয়মাসের জন্য।'

ড. হাছান বলেন, 'এই মুক্তির মেয়াদ একদফা বাড়ানো হয়েছে, আরো একদফা বাড়ানোর জন্য তারা আবেদন করেছেন, এটি প্রক্রিয়াধীন আছে। তাঁকে বিদেশেই নিয়ে যেতে হবে এই প্রশ্ন কেন? চিকিৎসা তো বাংলাদেশেও আছে।'

'বেগম খালেদা জিয়ার শারীরিক অসুস্থতার যে কথাগুলো বলা হচ্ছে, এগুলো বহু বছরের পুরনো অসুবিধা' উল্লেখ করে তথ্যমন্ত্রী বলেন, 'তার যে আর্থরাইটিসের সমস্যা সেটি বিশ বছরের পুরনো সমস্যা। সেই সমস্যা নিয়ে তিনি প্রধানমন্ত্রী, বিরোধীদলীয় নেত্রী এবং বিএনপির মতো একটি বড় দলের চেয়ারপার্সনের দায়িত্ব পালন করেছেন। একই সমস্যাকে ঘুরিয়ে ফিরিয়ে বারবার দেখানো সমীচীন নয়।'

'বেগম খালেদা জিয়ার স্বাস্থ্য, হাঁটু বা কোমরের ব্যথা নিয়ে রাজনীতি না করতে' বিএনপিকে অনুরোধ জানিয়ে তথ্যমন্ত্রী ড. হাছান মাহ্‌মুদ বলেন, 'বিএনপি মহাসচিব মির্জা ফখরুল সাহেবের উচিত ছিল প্রধানমন্ত্রীকে ধন্যবাদ দেয়া। সেটি না দিয়ে বরং তিনি বলছেন, তাকে বিদেশ নিয়ে যেতে হবে। বাংলাদেশে তো অনেকেরই চিকিৎসা হয়, আমাদের অনেক এমপি এই করোনাকালে মৃত্যুবরণ করেছেন, কাউকে কিন্তু বিদেশ নিয়ে যাওয়া হয়নি। অনেকেই এদেশে চিকিৎসা করে ভালো হয়েছেন।'

'বিএনপি একদিকে বিশেষ বিবেচনায় খালেদা জিয়ার মুক্তির মেয়াদ বাড়ানোর আবেদন করে প্রধানমন্ত্রীর অনুকম্পা চাচ্ছে অন্যদিকে বলছে 'তিনবারের প্রধানমন্ত্রী কারো করুণা নিয়ে বাঁচতে চান না' - সাংবাদিকরা এমন বিষয় উত্থাপন করলে তথ্যমন্ত্রী বলেন, 'প্রশাসনিকভাবে খালেদা জিয়ার মুক্তির জন্য পরিবারের পক্ষ থেকে আবেদন জানানো হয়েছে। তারা আবার সরকারের পতনও চাচ্ছেন, আবার বলছেন আমরা কোনো করুণা চাই না।'

আওয়ামী লীগের যুগ্ম সাধারণ সম্পাদক বলেন, 'জঙ্গিবাদ ও মৌলবাদ বিভিন্ন জায়গায় মাথাচাড়া দিয়েছে। আমরা অতীতে বিশ্লেষণ করে দেখেছি, যে সমস্ত জায়গায় সাংস্কৃতিক কর্মকাণ্ড বেশি সেখানে জঙ্গিবাদ মাথাচাড়া দিয়ে উঠতে পারেনি। বিটিভি চট্টগ্রাম কেন্দ্রকে ঘিরে যেন ব্যাপক সাংস্কৃতিক কর্মকাণ্ড ও উৎসব হয়।'

বিটিভি চট্টগ্রাম কেন্দ্রের অবস্থান চট্টগ্রামে হলেও এটি চট্টগ্রামের আঞ্চলিক কোনো কেন্দ্র নয়, এটি একটি জাতীয় কেন্দ্র স্মরণ করিয়ে দিয়ে তথ্যমন্ত্রী বলেন, যারা কেন্দ্র পরিচালনার সাথে জড়িত এবং যারা শিল্পী-কলাকুশলী আছেন তাদেরও এটি মাথায় রাখতে হবে। আগে চট্টগ্রাম কেন্দ্রে গান গাইলে শুধু চট্টগ্রামেই দেখা যেতো, এখন চট্টগ্রাম কেন্দ্রে কেউ পারফর্ম করলে সেটি সমগ্র দেশে দেখা যায়। একইসাথে অনুষ্ঠান পরিকল্পনা থেকে সবকিছু সমগ্র বাংলাদেশের নিরিখে করতে হবে।

তিনি বলেন, দেশের অন্যান্য বিভাগীয় শহরগুলোতেও বাংলাদেশ টেলিভিশনের আরো ছয়টি কেন্দ্র স্থাপনের সিদ্ধান্ত নেয়া হয়েছে। ইতিমধ্যে সেই প্রকল্প প্রি-একনেকে পাস হয়েছে, শিগগির কার্যক্রম শুরু হবে, জানান মন্ত্রী।

বাংলাদেশ টেলিভিশনের মহাপরিচালক সোহরাব হোসেনের সভাপতিত্বে রাশেদ হাসান ও আঁখি মজুমদারের সঞ্চালনায় অনুষ্ঠানে স্বাগত বক্তব্য দেন বিটিভি চট্টগ্রাম কেন্দ্রের জেনারেল ম্যানেজার নিতাই কুমার ভট্টাচার্য। বিশেষ অতিথি ছিলেন চট্টগ্রাম সিটি করপোরেশনের মেয়র এম রেজাউল করিম চৌধুরী, তথ্য মন্ত্রণালয়ের অতিরিক্ত সচিব মিজান উল আলম ও একুশে পদকপ্রাপ্ত নাট্য ব্যক্তিত্ব আহমেদ ইকবাল হায়দার।

#

আকরাম/মাসুম/মোশারফ/আব্বাস/২০২১/২২৫৩ ঘণ্টা

তথ্যবিবরণী নম্বর : ১২০৯

**২০২১ সালে ৫০টি রেলওয়ে স্টেশন আধুনিকায়ন করা হবে**

**---রেলপথ মন্ত্রী**

চাঁপাইনবাবগঞ্জ, ২৭ ফাল্গুন (১২ মার্চ) :

রেলপথ মন্ত্রী মোঃ নূরুল ইসলাম সুজন বলেছেন, ২০২১ সালের মধ্যে রেলওয়ের ৫০টি স্টেশন সংস্কার ও আধুনিকায়ন করা হবে। মন্ত্রী আজ চাঁপাইনবাবগঞ্জ এবং রাজশাহী জেলার তিনটি রেলওয়ে স্টেশন পরিদর্শন শেষে সাংবাদিকদের সাথে মতবিনিময়কালে একথা বলেন।

চাঁপাইনবাবগঞ্জের রহনপুর রেলওয়ে স্টেশন পরিদর্শনকালে রেলপথ মন্ত্রী বলেন, ভারত, ভুটান এবং নেপালের সাথে রেল যোগাযোগের ক্ষেত্রে এ লাইন খুবই গুরুত্বপূর্ণ। কাজেই এই স্টেশনের সকল সুবিধা বৃদ্ধির মাধ্যমে এসব দেশের সাথে পণ্য পরিবহনের সুযোগ আরো বৃদ্ধি করা হবে।

তিনি বলেন, সরকার রেলওয়েকে অধিক গুরুত্ব দিয়ে এর আধুনিকায়ন করার জন্য বিভিন্ন উদ্যোগ গ্রহণ করেছে । পদ্মা সেতু রেল সংযোগ, যমুনা নদীর ওপর বঙ্গবন্ধু রেলওয়ে সেতু নির্মাণ, খুলনা থেকে মংলা পর্যন্ত নতুন রেলপথ নির্মাণ, দোহাজারী থেকে কক্সবাজার পর্যন্ত নতুন রেলপথ নির্মাণ প্রকল্পসহ অন্যান্য প্রকল্পের কথা উল্লেখ করে তিনি বলেন, এসকল প্রকল্প বাস্তবায়িত হলে রেলের আমূল পরিবর্তন ঘটবে। মন্ত্রী আরো বলেন, সারাদেশের রেলপথকে ডাবল লাইনে উন্নীত করার কাজ চলছে। পর্যায়ক্রমে সকল সিঙ্গেল লাইনকে ডাবল লাইনে রূপান্তর করা হবে।

সংসদ সদস্য ডা: সামিল উদ্দিন আহমেদ শিমুল, রেলপথ সচিব মোঃ সেলিম রেজা, বাংলাদেশ রেলওয়ের মহাপরিচালক ধীরেন্দ্র নাথ মজুমদার, কৃষকলীগ কেন্দ্রীয় কমিটির সহসভাপতি আব্দুল লতিফ তারিনসহ রেলওয়ের ঊর্ধ্বতন কর্মকর্তাগণ সভায় উপস্থিত ছিলেন।

#

শরিফুল/মাসুম/মোশারফ/আব্বাস/২০২১/২১৫৭ ঘণ্টা

তথ্যবিবরণী নম্বর : ১২০৮

**সিলেট-সুনামগঞ্জের শিল্পাঞ্চল গড়তে বেসরকারি শিল্প প্রতিষ্ঠানের মালিকদের এগিয়ে আসার আহ্বান**

**---শিল্পমন্ত্রী**

ছাতক (সুনামগঞ্জ), ২৭ ফাল্গুন (১২ মার্চ) :

সিলেট-সুনামগঞ্জের শিল্পাঞ্চল গড়তে বেসরকারি শিল্প প্রতিষ্ঠানের মালিকদের এগিয়ে আসার আহ্বান জানান শিল্পমন্ত্রী নূরুল মজিদ মাহমুদ হুমায়ূন। তিনি বলেন, শিল্পোন্নত দেশ গড়তে সরকারি বেসরকারি উভয়ের সমন্বিত প্রচেষ্টা প্রয়োজন। বাংলাদেশের প্রত্যেক অঞ্চলকে শিল্পসমৃদ্ধ করতে হবে, সরকার সে লক্ষ্যে কাজ করছে। শিল্পায়নবান্ধব সরকার উন্নত আয়ের শিল্প সমৃদ্ধ দেশ গড়তে জনগণকে সম্পৃক্ত করে দেশকে এগিয়ে নিয়ে যেতে কাজ করছে।

নিটল-নিলয় গ্রুপের উদ্যোগে নিটল কার্টিজ এন্ড পেপার মিলের এক্সপোর্ট কোয়ালিটির টারজান পেপার (TARZAN PAPER) রপ্তানি প্রক্রিয়ার শুভ উদ্বোধন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

নিলট-নিলয় গ্রুপের চেয়ারম্যান আবদুল মাতলুব আহমাদের সভাপতিত্বে অনুষ্ঠানে বিশেষ অতিথি ছিলেন সাবেক পররাষ্ট্র প্রতিমন্ত্রী আবুল হাসান চৌধুরী এবং বিসিআইসির চেয়ারম্যান এহছানে এলাহী। এতে সিলেট-সুনামগঞ্জের চেম্বার এন্ড কমার্সের প্রতিনিধিবৃন্দ, স্থানীয় ব্যবসায়ী নেত্রীবৃন্দ, ও নিটল নিলয় গ্রুপের বিভিন্ন প্রতিষ্ঠানের ঊর্ধ্বতন কর্মকর্তাগণ উপস্থিত ছিলেন।

শিল্পমন্ত্রী বলেন, শিল্প প্রতিষ্ঠানের উন্নয়ন শ্রমিকদেরকে উৎপাদন এবং কর্মদক্ষতা বাড়াতে হবে। দেশে শিল্প কারখানা বাড়াতে এবং মানুষের কর্মসংস্থানের জন্য মন্ত্রী নিটল-নিলয় গ্রুপকে অভিনন্দন জানান। মন্ত্রী বন্ধ কল-কারখানা পুনরায় চালু করে ছাতকের মানুষের কর্মসংস্থান সৃষ্টি জন্য নিলট নিলয় গ্রুপের চেয়ারম্যান আবদুল মাতলুব আহমাদকে ধন্যবাদ জানান। দেশের নতুন নতুন শিল্প প্রতিষ্ঠান সৃষ্টি এবং ব্যাপক কর্মসংস্থান তৈরিতে নিটল-নিলয় গ্রুপের মতো অন্যান্য শিল্প প্রতিষ্ঠানকে এগিয়ে আসার আহ্বান জানান।

#

জাহাঙ্গীর/সাহেলা/মোশারফ/আব্বাস/২০২১/২০২৪ ঘণ্টা

তথ্যবিবরণী নম্বর : ১২০৭

জাতির পিতা বঙ্গবন্ধু শেখ মুজিবুর রহমানের জন্মবার্ষিকী ও

স্বাধীনতার সুবর্ণজয়ন্তী উপলক্ষে দশ দিনব্যাপী অনুষ্ঠান আয়োজন বিষয়ে প্রেস ব্রিফিং

ঢাকা, ২৭ ফাল্গুন (১২ মার্চ) :

**জাতির পিতা বঙ্গবন্ধু শেখ মুজিবুর রহমানের জন্মবার্ষিকী ও স্বাধীনতার সুবর্ণজয়ন্তী উ**দ্‌যা**পন** উপলক্ষে **জাতীয় প্যারেড স্কয়ারে আগামী ১৭ই মার্চ ২৬শে মার্চ ২০২১ পর্যন্ত দশ দিনব্যাপী বিশেষ অনুষ্ঠানমালার আয়োজন করা হচ্ছে। বিদ্যমান কোভিড-১৯ পরিস্থিতিতে স্বাস্থ্যবিধি অনুসরণ করে আয়োজিত এসব অনুষ্ঠানে দেশি-বিদেশি অতিথিবৃন্দ অংশগ্রহণ করবেন। জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী** উদ্‌যাপন **জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরী আজ আন্তর্জাতিক মাতৃভাষা ইনস্টিটিউট মিলনায়তনে আয়োজিত প্রেস ব্রিফিং-এ সাংবাদিকদের এসব কথা জানান।**

**ড. কামাল আবদুল নাসের চৌধুরী জানান, ১৭ই মার্চ ২০২১ তারিখে জাতির পিতা বঙ্গবন্ধু শেখ মুজিবুর রহমানের জন্মবার্ষিকী এবং ২৬শে মার্চ ২০২১ তারিখে স্বাধীনতার সুবর্ণজয়ন্তী** উদ্‌যাপনউপলক্ষে **প্রধানমন্ত্রীর নির্দেশনা অনুযায়ী ‘মুজিব চিরন্তন’ প্রতিপাদ্যে দশ দিনব্যাপী অনুষ্ঠানমালা আয়োজনের সকল প্রস্তুতি ইতোমধ্যে সম্পন্ন করা হয়েছে। অনুষ্ঠানমালায় প্রতিদিন পৃথক থিমভিত্তিক আলোচনা অনুষ্ঠান, সাংস্কৃতিক অনুষ্ঠান, অডিওভিজুয়াল এবং অন্যান্য বিশেষ পরিবেশনার মাধ্যমে বঙ্গবন্ধুর প্রতি শ্রদ্ধা নিবেদন করা হবে। দশ দিনের অনুষ্ঠানমালার থিমগুলো হলো- ১৭ই মার্চ ‘ভেঙেছ দুয়ার এসেছো জ্যোতির্ময়’, ১৮ই মার্চ ‘মহাকালের তর্জনী’, ১৯শে মার্চ ‘যতকাল রবে পদ্মা যমুনা’, ২০শে মার্চ ‘তারুণ্যের আলোকশিখা’, ২১শে মার্চ ‘ধ্বংসস্তূপে জীবনের গান’, ২২শে মার্চ ‘বাংলার মাটি আমার মাটি’, ২৩শে মার্চ ‘নারীমুক্তি, সাম্য ও স্বাধীনতা’, ২৪শে মার্চ ‘শান্তি-মুক্তি ও মানবতার অগ্রদূত’, ২৫শে মার্চ ‘গণহত্যার কালরাত্রি ও আলোকের অভিযাত্রা’ এবং ২৬শে মার্চ ‘স্বাধীনতার পঞ্চাশ বছর ও অগ্রগতির সুবর্ণরেখা’।**

**দশ দিনব্যাপী অনুষ্ঠানমালায় ১৭ই মার্চ, ২২শে মার্চ এবং ২৬শে মার্চ ২০২১ তারিখের অনুষ্ঠানে রাষ্ট্রপতি মোঃ আবদুল হামিদ এবং ১৭ই মার্চ, ১৯শে মার্চ, ২২শে মার্চ, ২৪শে মার্চ এবং ২৬শে মার্চ ২০২১ তারিখের অনুষ্ঠানে প্রধানমন্ত্রী শেখ হাসিনা উপস্থিত থাকবেন। এই পাঁচ দিনের অনুষ্ঠানে বিদেশি রাষ্ট্রপ্রধান এবং সরকার প্রধানগণ সম্মানিত অতিথি হিসেবে উপস্থিত থাকবেন। আগামী ১৭ই মার্চ ২০২১ তারিখের অনুষ্ঠানে সম্মানিত অতিথি হিসেবে মালদ্বীপের রাষ্ট্রপতি ইব্রাহিম মোহামেদ সলিহ্, ১৯শে মার্চ ২০২১ তারিখের অনুষ্ঠানে শ্রীলংকার প্রধানমন্ত্রী মাহিন্দা রাজাপাকসে, ২২শে মার্চ ২০২১ তারিখের অনুষ্ঠানে নেপালের রাষ্ট্রপতি বিদ্যা দেবী ভাণ্ডারী, ২৪শে মার্চ ২০২১ তারিখের অনুষ্ঠানে ভুটানের প্রধানমন্ত্রী লোটে শেরিং এবং ২৬শে মার্চ ২০২১ তারিখের অনুষ্ঠানে ভারতের প্রধানমন্ত্রী নরেন্দ্র মোদি উপস্থিত থাকবেন। এই পাঁচ দিনের অনুষ্ঠানে স্বাস্থ্য বিধি অনুসরণ করে সীমিত আকারে ৫০০ জন আমন্ত্রিত অতিথি উপস্থিত থাকবেন। এছাড়া, এই পাঁচ দিনের অনুষ্ঠানসহ অন্য পাঁচ দিনের অনুষ্ঠানমালায় বিভিন্ন দেশের রাষ্ট্র প্রধান, সরকার প্রধান, আন্তর্জাতিক সংস্থার প্রধান এবং গুরুত্বপূর্ণ ব্যক্তিবর্গের ধারণকৃত বক্তব্য প্রদর্শন করা হবে। প্রত্যেক দিনের অনুষ্ঠান টেলিভিশন চ্যানেল, অনলাইন মিডিয়া এবং সোশ্যাল মিডিয়ায় সরাসরি সম্প্রচার করা হবে।**

চলমান পাতা-২

পাতা-২

**আগামী ১৭ই মার্চ ২০২১ তারিখের অনুষ্ঠানে শুভেচ্ছা বক্তব্য প্রদান করবেন চীনের রাষ্ট্রপতি শি জিনপিং এবং কানাডার প্রধানমন্ত্রী জাস্টিন ট্রুডো, ১৮ই মার্চ ২০২১ তারিখের অনুষ্ঠানে কম্বোডিয়ার প্রধানমন্ত্রী হুন সেন, ২০শে মার্চ ২০২১ তারিখের অনুষ্ঠানে ওআইসি’র সেক্রেটারি জেনারেল ড. ইউসেফ আহমেদ আল-ওথাইমিন, ২২শে মার্চ ২০২১ তারিখের অনুষ্ঠানে জাপানের প্রধানমন্ত্রী ইউশিহিদে সুগা, ২৪শে মার্চ ২০২১ তারিখের অনুষ্ঠানে পোপ ফ্রান্সিস, ২৫শে মার্চ ২০২১ তারিখের অনুষ্ঠানে দক্ষিণ কোরিয়ার প্রধানমন্ত্রী চুং স্যু-কুয়েন এবং বাংলাদেশের ঘনিষ্ঠ বন্ধু জাপানের তাকাশি হাওয়াকাওয়ার পুত্র ওসামু হাওয়াকাওয়া।**

**অনুষ্ঠানের সময় সম্পর্কে ড. কামাল আবদুল নাসের চৌধুরী বলেন, ১৭ই মার্চ, ১৯শে মার্চ, ২২শে মার্চ, ২৪শে মার্চ এবং ২৬শে মার্চ ২০২১ তারিখের অনুষ্ঠান বিকাল ৪**টা **৩০**মিনিটে **শুরু হবে এবং রাত ৮টায় শেষ হবে। অন্যান্য দিনের অনুষ্ঠান বিকাল ৫**টা১৬ মিনিটে **শুরু হবে এবং রাত ৮টায় শেষ হবে। প্রতিদিনের অনুষ্ঠানে সন্ধ্যা ৬টা থেকে ৬টা** ৩০মিনিট **পর্যন্ত ৩০ মিনিটের বিরতি থাকবে।**

**প্রেস ব্রিফিং অনুষ্ঠানে অন্যান্যের মধ্যে জাতীয় বাস্তবায়ন কমিটির সভাপতি জাতীয় অধ্যাপক রফিকুল ইসলাম, শিক্ষা মন্ত্রী ডা. দীপু মনি, সাবেক মন্ত্রী আসাদুজ্জামান নূর, পররাষ্ট্র প্রতিমন্ত্রী মোঃ শাহরিয়ার আলম, পানি সম্পদ উপমন্ত্রী এ কে এম এনামুল হক শামীম, মুক্তিযুদ্ধ বিষয়ক মন্ত্রণালয়ের সচিব তপন কান্তি ঘোষ, মাধ্যমিক ও উচ্চ শিক্ষা বিভাগের সচিব মোঃ মাহবুব হোসেন, তথ্য মন্ত্রণালয়ের সচিব খাজা মিয়া, প্রধান তথ্য কর্মকর্তা সুরথ কুমার সরকার, জাতীয় প্রেস ক্লাবের সভাপতি ফরিদা ইয়াসমিন এবং জাতীয় বাস্তবায়ন কমিটির কার্যালয়ের কর্মকর্তা**গণ **উপস্থিত ছিলেন।**

#

**নাসরীন**/সাহেলা/মোশারফ/আব্বাস/২০২১/২০১২ ঘণ্টা

তথ্যবিবরণী নম্বর : ১২০৬

**বাংলাদেশের উন্নয়ন সাফল্য দেখে উন্নয়ন বিশেষজ্ঞরাও এখন অভিভূত**

**---ধর্ম প্রতিমন্ত্রী**

জামালপুর, ২৭ ফাল্গুন (১২ মার্চ) :

ধর্ম প্রতিমন্ত্রী মোঃ ফরিদুল হক খান বলেছেন, শিক্ষা, কৃষি, স্বাস্থ্য, যোগাযোগ, প্রযুক্তি, অবকাঠামোসহ প্রতিটি ক্ষেত্রে ঈর্ষণীয় সাফল্য দেখিয়ে বাংলাদেশ উন্নয়ন অগ্রযাত্রায় অদম্য গতিতে এগিয়ে চলছে। বাংলাদেশের উন্নয়ন সাফল্য দেখে উন্নয়ন বিশেষজ্ঞরাও এখন অভিভূত।

আজ জামালপুরের ইসলামপুর উপজেলার পোড়ারচর আব্দুস সাত্তার উচ্চ বিদ্যালয় মাঠে বাংলাদেশ সরকারের এসডিজি ও এমডিজি বাস্তবায়নের লক্ষ্যে পোড়ার চর আব্দুস সাত্তার উচ্চ বিদ্যালয়ের ৪-তলা ভবনের শুভ উদ্বোধন অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, প্রধানমন্ত্রী শেখ হাসিনার নেতৃত্বে পদ্মা সেতু, পারমাণবিক বিদ্যুৎ কেন্দ্র, মেট্রোরেল, কর্ণফুলী টানেল, বঙ্গবন্ধু স্যাটেলাইট মহাকাশে প্রেরণ, বিশাল সমুদ্র বিজয় এর ন্যায় মেগা প্রজেক্ট বাস্তবায়নের মাধ্যমে বাংলাদেশ তার অর্থনৈতিক সক্ষমতা প্রদর্শন করতে সক্ষম হয়েছে।

ফরিদুল হক খান বলেন, ডিজিটাল বাংলাদেশ এখন এক চরম বাস্তবতা। ডিজিটাল বাংলাদেশের সুবিধা কাজে লাগিয়ে লাখ লাখ তরুণ যুবকের কর্মসংস্থানের সুযোগ সৃষ্টি হয়েছে। অন্তর্ভুক্তিমূলক ও টেকসই উন্নয়নের মাধ্যমে বাংলাদেশ স্বল্পোন্নত দেশ হতে উন্নয়নশীল দেশের মর্যাদায় উন্নীত হয়েছে। এদেশের পিছিয়ে পড়া জনগোষ্ঠী ও অনুন্নত অঞ্চলসমূহকে অগ্রাধিকার দিয়ে সরকার বিশেষ উন্নয়ন প্রকল্প বাস্তবায়ন করছে। এর মাধ্যমে সরকার বাংলাদেশকে উন্নয়নের রোল মডেলে পরিণত করতে পেরেছে।

প্রতিমন্ত্রী আরো বলেন, আগামীর উন্নত বাংলাদেশের দক্ষ সুনাগরিক তৈরিতে শিক্ষা ও প্রযুক্তির উন্নত অবকাঠামোকে সঠিকভাবে কাজে লাগাতে হবে। এ বিষয়ে শিক্ষক, অভিভাবক, শিক্ষার্থী, জনপ্রতিনিধি, প্রশাসনসহ সকলকে আরো দায়িত্বশীল হয়ে নিজ নিজ দায়িত্ব পালন করতে হবে।

#

আনোয়ার/সাহেলা/মোশারফ/সেলিম/২০২১/২০০০ ঘণ্টা

তথ্যবিবরণী নম্বর : ১২০৫

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৭ ফাল্গুন (১২ মার্চ) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৬ হাজার ১১১ জনের নমুনা পরীক্ষা করে এক হাজার ৬৬ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৫৫ হাজার ২২২ জন।

গত ২৪ ঘণ্টায় ১৩জন-সহ এ পর্যন্ত ৮ হাজার ৫১৫ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৯ হাজার ১৭২ জন।

#

দলিল/সাহেলা/মোশারফ/সেলিম/২০২১/১৭২০ ঘণ্টা

তথ্যবিবরণী নম্বর : ১২০৪

**রেল ব্যবস্থাকে আধুনিক ও যুগোপযোগী করে গড়ে তোলা হবে**

**- মোঃ নূরুল ইসলাম সুজন**

রাজশাহী, ২৭ ফাল্গুন (১২ মার্চ) :

রেলপথমন্ত্রী মোঃ নূরুল ইসলাম সুজন বলেছেন, রেলব্যবস্থাকে আধুনিক ও যুগোপযোগী করে গড়ে তোলা হবে। বর্তমানে বাংলাদেশ রেলওয়েতে লোকবল সংকট রয়েছে। রেলসেবা ত্বরান্বিত করতে খুব স্বল্পসময়ের মধ্যে ১০-১৫ হাজার কর্মকর্তা-কর্মচারী নিয়োগ দেয়ার পরিকল্পনা রয়েছে সরকারের। বিগতসময়ে রেলসেবা ভেঙ্গে পড়েছিল। প্রধানমন্ত্রী শেখ হাসিনা রেলসেবাকে সেই ভগ্নদশা থেকে উদ্ধার করে রেলওয়েকে একটি লাভজনক প্রতিষ্ঠানে পরিণত করার পরিকল্পনা নিয়ে কাজ করছেন।

তিনি আজ রাজশাহী রেলভবন ও রেলস্টেশনের বিভিন্ন স্থাপনা-পরিদর্শনকালে সাংবাদিকদের সাথে আলাপকালে এসবকথা বলেন।

মন্ত্রী বলেন, মুক্তিযুদ্ধের সময় সবচেয়ে বেশি ক্ষতিগ্রস্ত হয়েছিল রেলওয়ে। বঙ্গবন্ধু যুদ্ধবিধ্বস্ত দেশে রেলব্যবস্থার সংস্কারের কাজে হাত দিয়েছিলেন। কিন্তু ১৯৭৫ সালে তাঁকে সপরিবারে হত্যার মধ্য দিয়ে রেলের উন্নয়ন অগ্রযাত্রা ব্যাহত হয়েছে। ১৯৭৩ সালে রেলের জনবল ছিল ৬৮ হাজার, এখন সেখানে কমে হয়েছে ২৫ হাজার। বাংলাদেশ রেলওয়েকে সম্পূর্ণ আধুনিক করার সুদূরপ্রসারী পরিকল্পনা নিয়ে কাজ করছে সরকার। রাজশাহীতে বহুতল রেলভবন নির্মাণ করা হবে।

তিনি বলেন, রাজশাহী-আব্দুলপুর পর্যন্ত ডাবল লাইন এবং সমস্ত রেল ব্যবস্থাকে ব্রডগেজ লাইনে রূপান্তর করার কাজ চলছে। প্রতিটি জেলার সাথে রেল লাইনের সংযোগ থাকবে। ঈশ্বরদী-জয়দেবপুর পর্যন্ত ডাবল লাইন করা হবে। উত্তরাঞ্চল থেকে কাঁচামাল যাতে অল্পসময়ে ঢাকাসহ দেশের বিভিন্ন শহরে সহজে বাজারজাত করা যায় সেই পরিকল্পনাও সরকারের আছে। এ সময় তিনি জানান, উত্তরাঞ্চলে ইপিজেড গড়ে তোলার জন্য উপযুক্ত জায়গা স্থির করার কাজ চলছে। সরকারের নেপাল-ভারত ও বাংলাদেশের মধ্যে রেলযোগাযোগ প্রতিষ্ঠার পরিকল্পনা রয়েছে বলেও তিনি জানান।

পরিদর্শনকালে রেলওয়ের সচিব মো. সেলিম রেজা, মহাপরিচালক ডি এন মজুমদার, অতিরিক্ত মহাপরিচালক (পশ্চিম) অজয় কুমার পোদ্দারি এবং রাজশাহী রেলওয়ে স্টেশন ম্যানেজার মো. আব্দুল করিমসহ রেলওয়ের কর্মকর্তা ও কর্মচারীবৃন্দ উপস্থিত ছিলেন।

বিকেলে মন্ত্রী চাঁপাইনবাবগঞ্জের রহনপুর রেলওয়ে স্টেশন ও রাজশাহী কোর্ট স্টেশন পরিদর্শন করেন।

#

সিকান্দার/শাহ আলম/জুলফিকার/রেজ্জাকুল/শামীম/২০২১/১৬০০ ঘণ্টা

তথ্যবিবরণী নম্বর : ১২০৩

**সাবেক স্বাস্থ্য প্রতিমন্ত্রী ডা: এম আমানউল্লাহ'র মৃত্যুতে তথ্যমন্ত্রীর শোক**

ঢাকা, ২৭ ফাল্গুন (১২ মার্চ):

সাবেক স্বাস্থ্য ও পরিবার পরিকল্পনা প্রতিমন্ত্রী, ময়মনসিংহ জেলার ভালুকা উপজেলা আওয়ামী লীগ সভাপতি এবং চারবারের নির্বাচিত সংসদ সদস্য অধ্যাপক ডাঃ এম আমানউল্লাহ'র মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ড. হাছান মাহ্‌মুদ।

মন্ত্রী শোকবার্তায় প্রয়াতের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

উল্লেখ্য, অধ্যাপক ডাঃ এম আমানউল্লাহ গতকাল বৃহস্পতিবার সন্ধ্যায় ঢাকায় মৃত্যুবরণ করেন (ইন্না লিল্লাহি-------রাজিউন)।

#

আকরাম/শাহ আলম/জুলফিকার/রেজ্জাকুল/মাসুম/২০২১/১৬০০ ঘণ্টা

তথ্যবিবরণী নম্বর : ১২০২

**সংসদ সদস্য মাহমুদ উস সামাদ চৌধুরীর মৃত্যুতে মন্ত্রী ও প্রতিমন্ত্রীগণের শোক**

ঢাকা, ২৭ ফাল্গুন (১২ মার্চ) :

সিলেট-৩ আসনের সংসদ সদস্য ও জেলা আওয়ামী লীগের সহসভাপতি এবং ধর্ম বিষয়ক মন্ত্রণালয় সম্পর্কিত সংসদীয় স্থায়ী কমিটির সদস্য মাহমুদ উস সামাদ চৌধুরীর মৃত্যুতে শোকপ্রকাশ করেছেন পররাষ্ট্রমন্ত্রী   
ড. এ কে আব্দুল মোমেন, স্বাস্থ্যমন্ত্রী জাহিদ মালেক, পানিসম্পদ প্রতিমন্ত্রী কর্নেল (অব:) জাহিদ ফারুক এবং পানি সম্পদ উপমন্ত্রী এ কে এম এনামুল হক শামীম।

পৃথক শোকবার্তায় তারা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

শাহ আলম/জুলফিকার/রেজ্জাকুল/শামীম/২০২১/১৫০০ ঘণ্টা

তথ্যবিবরণী নম্বর : ১২০১

**সেন্টমার্টিন রক্ষায় সকলের আন্তরিক সহযোগিতা চাই**

**-- পরিবেশ মন্ত্রী**

সেন্টমার্টিন (কক্সবাজার), ২৭ ফাল্গুন (১২ মার্চ) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, দেশের একমাত্র কোরাল দ্বীপ সেন্টমার্টিন রক্ষায় সরকার সম্ভাব্য সবকিছু করছে। জনগণের মাঝে সচেতনতা সৃষ্টির জন্য পত্রিকায় নিয়মিত গণ বিজ্ঞপ্তি প্রকাশসহ বিভিন্নমুখী সচেতনতা কার্যক্রম বাস্তবায়ন করা হচ্ছে। জনগণের সহযোগিতা ব্যতীত সেন্টমার্টিন দ্বীপের প্রতিবেশ ও জীববৈচিত্র্য রক্ষা কষ্টসাধ্য। তাই দেশের এই অনন্য বৈশিষ্ট্যমণ্ডিত দ্বীপটি রক্ষায় সরকারের বিধিনিষেধ প্রতিপালনে সংশ্লিষ্ট সকলের আন্তরিক সহযোগিতা প্রয়োজন।

আজ সেন্টমার্টিন রক্ষায় করণীয় নির্ধারণে সেন্টমার্টিন মেরিন পার্ক সেন্টারে আয়োজিত বিশেষ মতবিনিময় সভায় পরিবেশ বন ও জলবায়ু পরিবর্তন মন্ত্রী সকলের প্রতি এ আহ্বান জানান।

সভায় উপস্থিত সকলে পরিবেশ মন্ত্রীর আহ্বানে সেন্টমার্টিন দ্বীপ রক্ষায় নিজ নিজ অবস্থান থেকে কাজ করার দৃঢ় অঙ্গীকার ব্যক্ত করেন। উপস্থিত জনপ্রতিনিধি সেন্টমার্টিন রক্ষায় প্রয়োজনে ভ্রাম্যমাণ আদালতের মাধ্যমে সরকারি বিধিনিষেধ ভঙ্গকারীদের বিরুদ্ধে শাস্তিমূলক ব্যবস্থা গ্রহণের অনুরোধ জানান।

মন্ত্রী সেন্টমার্টিন দ্বীপের জীববৈচিত্র্য রক্ষায় পরিবেশ অধিদপ্তরের বাস্তবায়নাধীন বিভিন্ন কর্মকাণ্ড পরিদর্শন করেন। এসময় তিনি দ্বীপে কচ্ছপের ছানা অবমুক্ত করেন এবং একটি নারিকেল গাছের চারা রোপণ করেন।

মতবিনিময় সভায় পরিবেশ, বন ও জলবায়ু পরিবর্তন মন্ত্রণালয়ের সচিব জিয়াউল হাসান এনডিসি, পরিবেশ অধিদপ্তরের মহাপরিচালক এ কে এম রফিক আহাম্মদ, 'সেন্টমার্টিন দ্বীপে প্রতিবেশগত ব্যবস্হাপনার মাধ্যমে জীববৈচিত্র্যের উন্নয়ন, ব্যবস্হাপনা ও সংরক্ষণ' প্রকল্পের পরিচালক সোলায়মান হায়দার, কক্সবাজারের জেলা প্রশাসক মোঃ মামুনুর রশীদ, টেকনাফ উপজেলা নির্বাহী অফিসার পারভেজ চৌধুরী, সেন্টমার্টিন ইউনিয়ন পরিষদের চেয়ারম্যান নুর আহমদ, বর্ডার গার্ড বাংলাদেশ, বাংলাদেশ কোস্ট গার্ড, বাংলাদেশ পুলিশ, ট্যুরিস্ট পুলিশসহ বিভিন্ন আইন প্রয়োগকারী সংস্থার প্রতিনিধিবৃন্দ উপস্থিত ছিলেন।

#

দীপংকর/সাহেলা/মোশারফ/সেলিম/২০২১/১৯৩০ ঘণ্টা